Siemens-moord: Bakili laat vaar aansoek om borgtog | Netwerk24
Deur Kaydene Davids en Charleen Fourie 20 Junie 2018 15:15
Die einste gehuurde motor wat Kibi Stanley Bakili die dag van die moord op Louis Siemens bestuur het, het minute voor die moord voor die Prellerplein-winkelsentrum gestaan en luier.
Bakili het sowat 30 minute nadat hy deur Johan de Vries, die aanklaer, in die landdroshof in Bloemfontein kruisondervra is oor dié bewerings in sy aansoek om borgtog, die aansoek laat vaar.
Kibi Stanley Bakili Foto: Mlungisi Louw
Hy staan tereg op moord op Siemens, die besturende direkteur van die CityMed-daghospitaal in Bloemfontein. Siemens is op 10 Mei in die kelderverdieping van die Prellerplein-winkelsentrum doodgeskiet.
De Vries het aan Bakili gesê dat daar op kringtelevisie gesien is dat 'n man met 'n groen baadjie van die toneel weghardloop waarna hy in 'n wit Polo gespring het. Die motor het hierna van die toneel weggejaag.
"Dit is dieselfde motor wat jy vroeër erken het jy die dag van die voorval van die winkelsentrum na jou huis gery het. Die groen baadjie wat die man aangehad het, is ook later in die Jeep saam met 'n sleutel van die Polo gevind."
Bakili het nie hierop geantwoord nie.
Hy het vroeër in kruisondervraging erken dat hy die wit Polo bestuur het.
"Niemand behalwe ek het daardie dag die motor bestuur nie."
De Vries sê dit is hier waar hy in hegtenis geneem is nadat 'n sekuriteitswag hom herken het.
Bakili het getuig dat sy sokkerafrigter die Polo gehuur het omdat sy Jeep Cherokee, wat hy by Siemens as geskenk gekry het, by die garage was.
Hy het verder getuig dat dit ook dieselfde motor is waarmee hy na die Prellerplein-winkelsentrum gery het om Siemens, 'n sakevennoot wat soos 'n broer was, te ontmoet.
Bakili het getuig dat hy ná die vergadering na sy huis in Lilyvale gery het, waar hy motors geruil het.
Hy is toe in sy Jeep Cherokee na die Windmill-casino om Paolo Giorgi, sy prokureur in 'n bedrogverhoor, te ontmoet.
Bakili sê hy is hierna terug na die Prellerplein-sentrum nadat hy van Giorgi van Siemens se dood verneem het.